DA Den Europæiske Unions Tidende C 322/31

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 322/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»ΚΑΤΣΙΚΑΚΙ ΕΛΑΣΣΟΝΑΣ« (KATSIKAKI ELASSONAS)

EF-Nr.: EL-PDO-0005-0734-14.01.2009

BGB ( ) BOB ( X )

1. Betegnelse:

»Κατσικάκι Ελασσόνας« (Katsikaki Elassonas)

2. Medlemsstat eller tredjeland:

Grækenland

3. Beskrivelse af landbrugsproduktet eller fødevaren:

3.1. Produkttype:

Kategori 1.1 — Kød (og slagteaffald), fersk

3.2. Beskrivelse af produktet med betegnelsen i punkt 1:

Fersk kød fra gedekid, der er 30-55 dage gamle, vejer 5,5-9,0 kg og er født af geder med de fænotypiske egenskaber, som kendetegner de oprindelige græske racer på hele det græske fastland. Dyrene har følgende fænotypiske kendetegn: middel højde, god kropsudvikling, proportionel fysik, forskellige farver men dog overvejende sort, langhåret pels, horn, middelstore ører, korte men stærke ben, usædvanligt modstandsdygtige, nøjsomme, temperamentsfulde, modstandsdygtige over for tørre og varme vejrforhold. De græsser på græsgange med ringe udbytte og under ekstensive fodringsbetingelser, er sent kønsmodne, har lav forekomst af flerfødsler og lav mælkeproduktion (mælken har et højt fedt- (5 %) og proteinindhold (3,5 %)), er modstandsdygtige over for ekstreme vejrforhold, sygdomsresistente og i stand til at tilbagelægge store afstande. Disse gedepopulationer tilhører enten lokale græske racer (Capra prisca) eller er resultatet af krydsning af denne race og bukke af racen Skopelos. Gederne opdrættes ekstensivt eller halvekstensivt i provinsen Elassona, som er afgrænset i det følgende, og græsser på højtbeliggende bjerggræsgange (over 250 m).

Kødet sælges kun fersk som a) hele kroppe, b) halve kroppe eller c) udskåret.

De organoleptiske egenskaber ved kød med betegnelsen »Katsikaki Elassonas«:

»Katsikaki Elassonas« har en karakteristisk aroma og en behagelig lugt og smag. Det er mørt og saftigt med en pH-værdi på 7,0-7,2. Dyrene har et meget tyndt eller slet intet fedtlag uden underhudsfedt og en benet krop med et højt indhold af linolensyre. Kødet har en hvid til lys rosa farve, hvilket er i overensstemmelse med EU-bestemmelserne. Det tilhører kategorien lette kid som omhandlet i EU-lovgivningen.

Kemiske egenskaber ved »Katsikaki Elassonas«:

Katsikaki Elassonas Vandindhold % (gen. værdi) Proteinindhold (%) (gen. værdi) Fedtindhold (%) (gen. værdi) Aske (%) (gen. værdi) 77,71 19,63 1,02 1,18





Kødfarve

L = 43,17 + 0,46 Lys rosa a = 7,28 + 0,79 Rød b = 10,40 + 0,63 Gul

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

Indtil slagtetidspunktet opfedes kiddene udelukkende på modermælk. Gederne græsser frit på bjerggræsgange (over 250 meters højde) og på anlagte græsningsarealer. I 3-5 måneder gives der supplerende foder (mest korn, bælgplanter, grøntsager, halm, kløver og oliefrøprodukter), der hovedsagelig er produceret i det afgrænsede geografiske område, samt vitaminer og mineraler. De små anlagte græsningsarealer gødes med husdyrgødning fra det geografiske område, da det er forbudt at anvende insekticider, pesticider og kunstgødning.

3.5. Specifikke etaper af produktionen, som skal finde sted i det afgrænsede geografiske område:

Slagtede kid må kun forsynes med betegnelsen »Katsikaki Elassonas«, hvis:

a) begge deres forældre har levet i det afgrænsede område i mindst otte måneder før parringen, og

b) kiddene selv både er født og opdrættet indtil slagtning i det afgrænsede område.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

Følgende etiket skal anbringes på de hele og halve slagtekroppe og udskæringer heraf:

4. Præcis afgrænsning af det geografiske område:

Området omfatter:

a) provinsen Elassona i præfekturet Larissa og

b) distriktet Damasios i kommunen Tirnavos i samme præfektur.

5. Tilknytning til det geografiske område:

5.1. Det geografiske områdes egenart:

Det afgrænsede geografiske område er bjergrigt og kuperet og ligger 250 til 2 550 m over havet. 60 % af arealet er dækket af græsgange med mange forskellige græsser, urter og aromatiske planter. Den jord, der er egnet til græsning i provinsen Elassona, omfatter naturlige græsgange, landbrugsjord, der anvendes til dyrkning af foder, brakjord og sæsonbetingede græsgange. De naturlige græsgange er græs-, krat- og delvis skovbevokset. Det mest karakteristiske træk ved området er den meget mangfoldige flora med mange typer aromatiske planter.

Plantevegetationen består hovedsagelig af græsser og i mindre omfang af bælgplanter og kurvblomstrede planter. De mest almindelige underfamilier er Festuceae, Hordeae, Pemineae, Aerostideae, Phalatideae og Aneneae. De mest almindelige engplanter er Festuca rubra, Dactylis glomerata, Bromus sp., Trifolium sp., Stipa sp. og Lolium sp. Kratbevoksningen er i vid udstrækning med til at dække dyrenes behov i form af unge skud og engplanter, der gror i skyggen af kronerne. Græsningskapaciteten er på 1,39 storkreaturer.

De lokale gedepopulationer er små, nøjsomme og tilpasset det afgrænsede geografiske områdes bjergrige og kuperede terræn. Ekstensivt gedehold er en integreret del af kulturen og bevarelsen af det naturlige miljø og en væsentlig del af dagliglivet i provinsen Elassona.

5.2. Produktets egenart:

Slagtekroppe af geder med betegnelsen »Katsikaki Elassonas« har en ensartet muskulatur. De er lette med en meget tyndt eller slet intet fedtlag uden underhudsfedt. »Katsikaki Elassona« har et højere proteinindhold (19,63 %) end gedekid fra andre områder (18,9 %), det samlede fedtindhold er mindre end 1,02 % sammenlignet med 4,83 % i andre områder, og kødet har en hvid til let rosa farve i modsætning til kid fra lavtliggende områder, der har en lettere rødlig farve. Ved test af fedtsyreindholdet i Elassona-kid er der fundet højere indhold af linolensyre (C18:3) end i kid fra lavtliggende områder. Elassona-kid giver mørt, saftigt kød med en karakteristisk aroma og en behagelig lugt og smag, selv når der er tale om ældre dyr. Af disse årsager er der stor efterspørgsel på kød med betegnelsen »Katsikaki Elassonas« i mange byområder som for eksempel Larissa, Katerini, Athen, Thessaloniki, Kreta og i udlandet.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (BGB):

Elassona-kødets kvalitetstræk skyldes de særlige jordbunds- og vejrforhold i området (bjergrigt og kuperet terræn), der har en frodig, artsrig vegetation (1 700 plantearter alene på bjerget Olympos) med mange aromatiske planter. De dyr, der græsser på de bjergrige og kuperede græsgange i Elassona, spiser en lang række græsser, urter og planter. De tilbagelægger ofte lange afstande, og dette giver dem en helt anden fysisk form end dyr, der lever i lavere højder eller holdes på stald. Antioxidanterne i mange aromatiske planter giver gedemælken og i særdeleshed gedekiddenes kød en særlig, karakteristisk aroma og smag, der gør disse produkter meget populære hos forbrugerne.

Der er en positiv sammenhæng mellem aromaens intensitet og det høje indhold af linolensyre (C18:3) i fritgående dyr og mellem gedekidkødets eftertragtede kvaliteter og jordbunden, vegetationen og mikroklimaet i Elassona-provinsen.

Ved test af fedtsyreindholdet i Elassona-kid er der fundet højere indhold af linolensyre (C18:3) end i kid fra lavtliggende områder. Aromaen påvirkes også af, hvordan dyrene fodres og opdrættes, deres race, alder og reproduktionsstatus.

»Katsikaki Elassonas« organoleptiske egenskaber skyldes:

a) de små lokale gederacer, der er nøjsomme, stærke og fuldt tilpasset det særlige geografiske miljø

b) opdræt i det fri og daglig græsning

c) den meget artsrige vegetation, der omfatter græsser, urter og aromatiske planter

d) højdeintervallet (250 m-2 550 m)

e) jordbunden og mikroklimaet i området

f) at gedekiddene udelukkende opfedes på modermælk

g) det høje indhold af linolensyre (C18:3)

h) den korte periode, hvor modergederne får supplerende foder, der for det meste er produceret i provinsen Elassona.

Historisk set er der belæg for, at der er opdrættet geder og produceret kød med betegnelsen »Katsikaki Elassonas« igennem århundreder. Kødet afsættes i Larissa, Katerini, Athen, Thessaloniki og i udlandet (Italien, Spanien og Cypern).

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.minagric.gr/greek/data/Προδιαγραφές%20προϊόντος%20ΚΑΤΣΙΚΑΚΙ%20ΕΛΑΣΣΟΝΑΣ.doc

(1) EUT L 93 af 31.3.2006, s. 12.